Honderde seekoeie, krokodille in droë riviere vasgekeerArgieffoto Die mees onlangse statistiek van dié land se departement van omgewingsake en toerisme toon dat minstens 500 renosters en krokodille sonder heenkome gelaat is nadat selfs die modderpoele langs groot riviere in die Zambezi-gebied en die noorde van Namibië sedert einde Junie opgedroog het. Romeo Muyunda, woordvoerder van die departement, het gesê die regering oorweeg ander moontlikhede soos om aanvullende boorgate te boor om water na die rivierstelsels te lei of om die seekoeie te vang en te verskuif. Pohamba Penomwenyo Shifeta, minister van omgewingsake, het gesê nie een van die twee opsies is egter lewensvatbaar nie aangesien Namibië dit nie kan bekostig nie. “Die ministerie oorweeg dus om die diere as ‘problematies’ te verklaar en hulle vir trofeejag beskikbaar te stel,” het Shifeta aan The Namibian gesê. Meer as 200 seekoeie en krokodille is in die Sibbinda-rivier gestrand wat deur die Bamunu-area na die noorde van die provinsiale hoofstad Katima Mulilo vloei. Al langs die Sampisi-rivier is meer as 100 seekoeie in waterpoele vasgevang nadat die rivier opgedroog het, terwyl minstens 200 seekoeie in die opgedroogde Chobe-rivier gestrand is. Lawrence Sampofu, die Zambezi-streekgoewerneur, het gesê die diere in die droë Sampisi-rivier sal eerstens na die Zambezi-rivier verskuif moet word. “Dit is ŉ krisis en ŉ hartseer gesig om dié diere so gestrand te sien. Hulle moet nou gered word of hulle almal sal vrek. Die bietjie water in die kanaal waar hulle tans is, is vinnig besig om op te droog,” het Sampofu gesê. Hy het gesê die diere word ook bedreig deur plaaslike inwoners wat hulle vir vleis doodmaak wanneer hulle in bewoonde gebiede inloop op soek na water.